**«Հավելված**

**ՀՀ կառավարության 2022 թվականի ----ի**

**թիվ--- -Ն որոշման**

**Հավելված N 4
ՀՀ կառավարության 2014 թվականի
մարտի 27-ի N 375-Ն որոշման**

**Կ Ա Ր Գ**

**ԱՌՈՂՋԱՊԱՀԱԿԱՆ ՓԱԹԵԹԻ ՀԱՍԱՆԵԼԻՈՒԹՅԱՆ ՆՊԱՏԱԿՈՎ ԷԼԵԿՏՐՈՆԱՅԻՆ ՇՏԵՄԱՐԱՆՆԵՐԻ ՁԵՎԱՎՈՐՄԱՆ ԵՎ ՎԱՐՄԱՆ**

1. Սույն կարգով կարգավորվում են «Հանրային ծառայության մասին» Հայաստանի Հանրապետության օրենքով սահմանված հանրային իշխանության մարմինների (բացառությամբ Կենտրոնական բանկի և Երևանի քաղաքապետարանի) և նրանց ենթակայության տակ գտնվող պետական ոչ առևտրային կազմակերպությունների, ինչպես նաև նրանց համակարգի մեջ մտնող 50 տոկոս և ավելի` պետությանը սեփականության իրավունքով պատկանող բաժնեմաս ունեցող փակ բաժնետիրական ընկերությունների (այսուհետ` մարմիններ և կազմակերպություններ) աշխատողների (բացառությամբ զինծառայողների և նրանց հավասարեցված անձանց), Հայաստանի Հանրապետության կառավարության 2012 թվականի դեկտեմբերի 27-ի N 1691-Ն որոշման N 1 հավելվածի 2-րդ կետի 6-րդ ենթակետով նախատեսված անձանց ու պետության կողմից երաշխավորված անվճար և արտոնյալ պայմաններով առողջության առաջնային պահպանման և նեղ մասնագիտական ծառայություններ իրականացնող կազմակերպությունների աշխատողների վերաբերյալ առողջապահական փաթեթի հասանելիության նպատակով Էլեկտրոնային առողջապահության համակարգում շտեմարանի ձևավորման և վարման հետ կապված հարաբերությունները:

2. Էլեկտրոնային շտեմարանում տվյալների մուտքագրման ժամանակին, ճշգրիտ և ամբողջական կատարման պատասխանատուն հանդիսանում է տվյալ պետական մարմնի (կազմակերպության) ղեկավարը:

3.Շահառուների շտեմարանը պահվում է էլեկտրոնային առողջապահության համակարգում։

4. Շահառուների շտեմարանում ներառվում են հետևյալ տվյալները`

1) աշխատողի անունը, ազգանունը, հայրանունը,

2) հանրային ծառայությունների համարանիշը կամ հանրային ծառայությունների համարանիշ չունենալու մասին տեղեկանքի համարը կամ սոցիալական քարտի համարը կամ սոցիալական քարտ չունենալու վերաբերյալ տեղեկանքի համարը,

3) ծննդյան օրը, ամիսը և տարեթիվը,

4) սեռը,

5) քաղաքացիությունը,

6) Հայաստանի Հանրապետությունում հաշվառման վայրի հասցեն կամ փաստացի բնակության վայրը, եթե տարբերվում է հաշվառման վայրի հասցեից,

7) Հայաստանի Հանրապետության քաղաքացիությունը կամ օտարերկրյա պետության քաղաքացիությունը և Հայաստանի Հանրապետությունում բնակության իրավունքը հավաստող փաստաթղթի տվյալները (տեսակը, համարը, տալու ամսաթիվը, վավերության ժամկետը և տրամադրող մարմինը),

8) գործատուի անվանումը և պետական գրանցման համարը,

9) տվյալ պաշտոնում նշանակման օրը, ամիսը, տարեթիվը,

10) աշխատանքից ազատվելու դեպքում` ազատվելու օրը, ամիսը, տարեթիվը,

11) սոցիալական փաթեթի շահառու հանդիսանալու կարգավիճակը,

12) փաթեթից օգտվելու իրավունքի ձեռքբերման օրը, ամիսը, տարեթիվը, ինչպես նաև փաթեթից օգտվելու իրավունքի դադարեցման օրը, ամիսը, տարեթիվը,

13) շահառուի բջջային հեռախոսահամարը և էլեկտրոնային փոստի հասցեն:

5. Շահառուների մասին տեղեկատվությունը էլեկտրոնային առողջապահության համակարգում ներանցվում է ինքնաշխատ եղանակով՝ Պետական եկամուտների կոմիտեի էլեկտրոնային շտեմարանի տվյալների հիման վրա:

6.Գործատուն էլեկտրոնային առողջապահության համակարգում ստուգում է իր աշխատողների վերաբերյալ տվյալների ճշմարտացիությունը, անհամապատասխանության դեպքում խմբագրում և էլեկտրոնային առողջապահության համակարգում հավաստում է տվյալների ճշմարտացիությունը:

7. Սույն կարգի 4-րդ կետում նշված տվյալների հիման վրա էլեկտրոնային առողջապահության համակարգում ձևավորվում է շտեմարան, որից հետո համապատասխան ժամկետը լրանալու դեպքում համապատասխան աշխատողին ավտոմատ տրվում է շահառուի կարգավիճակ, հաշվարկվում և կցվում է ապահովագրական ընկերությանը:

8. Շահառուների՝ համապատասխան պաշտոնում աշխատանքի ընդունման և ազատման վերաբերյալ տվյալներն էլեկտրոնային առողջապահության համակարգում ինքնաշխատ եղանակով ստացվում են Պետական եկամուտների կոմիտեի էլեկտրոնային շտեմարանից։ Համապատասխան պաշտոնից ազատման վերաբերյալ տեղեկության ստացման դեպքում տվյալ շահառուին սպասարկող ապահովագրական ընկերության շահառուների ցանկում ինքնաշխատ եղանակով կատարվում է նվազեցում, և նոր շահառուների բաշխումն ըստ ապահովագրական ընկերությունների իրականացվում է այնպես, որ պահպանվեն սույն որոշմամբ սահմանված կարգով շահառուների թվերի հաստատված համամասնությունները։